# Don Chisciotti e Sanciu Panza/11

../10 ../12 IncludiIntestazione 24 aprile 2023 75% Da definire
Don Chisciotti e Sanciu Panza Giovanni Meli CC BY-SA 3.0 GFDL Indice:Poesie siciliane.pdf //it.wikisource.org/w/index.php?title=Don_Chisciotti_e_Sanciu_Panza/11&oldid=- 20230424124603 //it.wikisource.org/w/index.php?title=Don_Chisciotti_e_Sanciu_Panza/11&oldid=- 20230424124603
CANTU UNDECIMU
ARGUMENTU
’Ntra l’intricu, e lu guaju in cui si trova L’Eroi canta vittoria; un gran spaventu Fa chi Sanciu di novu dassi prova Di l’antica sciucchizza, e avvilimentu; Ma risurgi cchiù forti; poi ’na nova Avvintura pripara una armamentu; Tuttu anunzia ’na guerra pirtinaci; S’ammazza un purci, e già lu munnu è in paci. 1 L’omu è un enimma: presenta da un latu Oggetti granni e digni d’ammirari; Da l’autri fa vidiri un apparatu Di bestialità sullenni, e rari; Cca si vidi un esercitu escheratu In ordinanza, vaga e regolari, Chi a un corpu di tammuru à sbudiddati Ddi panzi pri tant’anni nutricati. 2 Dda viditi un picciottu, e ’na picciotta Arsi di disideriue d’amuri, Veni lu bonu preti cu la cotta, Vi vuliti spusari? Sissignuri; A li tri jorna ch’è fatta la ghiotta, Sintiti gridi, fracassi, e rumuri, E in canciu di ddi ciammi; e di ddi baschi Poi cci truvati ammaccati li naschi. 3 Cui fa grand’azioni pri un amicu, Prontu a spargirni sangu d’ogni vina, Poi pri un piliddu è già fieru nnimicu, E lu sparra, l’insidia, o l’assassina; Cca cc’è un zelanti d’aspettu pudicu, Chi predica riforma, e disciplina, E ’ntra ddi vizii di cui l’autri strigghia, Si stà ’nfangatu sinu ’ntra li gigghia, 4 ’Nautru s’affanna pri fari dinari, Fa provi di talentu, e di valuri, Nni guadagna, nn’impiega, e a cumulari Metti tutti l’impegni, e li soi curi; Fratantu crisci l’oru e va a mancari La vita, e quannu è juntu all’ultim’uri, S’accorgi essiri statu stu sumeri Un simplici esatturi, ed un casceri. 5 ’Nautru chi dottu si reputa, e senti, E spaccia gran sintenzi, e sputa tunnu, Perdi lu tempu, e pasci la sua menti Di cosi chi ’un ponn’essiri, nè sunnu; Forma ipotesi vani, e ’ntra lu nenti Ch’alza casteddi, ed ordina lu Munnu, E affidatu a lu so beddu intellettu, Ardisci fari a Giovi l’architettu.
6 Li stissi omini saggi, e li sennati, Chi ammiramu pri lumi, o pri prudenza, Chisti ànnu li soi tasti, in cui tuccati, Scappanu cu trasportu, e violenza; E sunnu ’ntra ddi tasti disignati Di Don Chisciotti, o d’arti, o di scienza, O di fastu, o d’amuri, o di poetica, Di liggi, di morali, e anchi d’ascetica. 7 Pirchì cui troppu si trasporta, o eccedi In qualchi passioni o bona, o ria, Nesci di sestu, e cchiù nun si possedi, Nè la ragiuni cci àvi cchiù valia; E d’unu a ’nautru erruri poi succedi La vera stravaganza e la pazzia, Comu li tri suggetti di la turri, Ognunu di li quali ancora curri. 8 Ognunu curri di li tri suggetti, Ma lu quartu però, ch’è Don Chisciotti, Cadìu ’nterra abbattutu, e da si stetti, Ch’appujari lu pedi cchiù nun potti; Sù tutti unciati, comu muffuletti, Li jidita, e li caddi sù stracotti, E l’oricchia tagghiata è un certu sustu, Chi nun cedi a l’arduri di l’arrustu. 9 Sanciu, cusutu strittu cu la porta, Di fari un movimentu nun ardisci, Li strani oggetti e cchiù la crozza morta L’attrista, lu spaventa, e inorridisci; Vola cu li pinseri, e si trasporta, Ma nun trova la causa, nè capisci, Comu fu, d’unni vinni sta ruina, E la testa cci sguazza, e cci scamina. 10 Ddocu la sua memoria cci arranca, E cci presenta vivi in fantasia Chiddi idei, chi quann’era carta bianca, Lu so patruni sculpiti cci avia, Già lu bon sensu cci vacilla e manca, L’omu granni addiventa fitinzia, Già cridi a l’incantisimi, ed è chiddu, Chi fu un tempu, quann’era picciriddu. 11 Ahi! tantu importa ’ntra la prima etati Quannu lu ciriveddu è come pasta Sculpirci idei non veri, poi truvati Chi la ragiuni a cuntrastarli ’un basta; E pri quantu liggiti, e vi fuddati Di esperienza, e di duttrina vasta Non ostanti a lu scuru, o tra tristizza S’affaccianu cu l’ultima vivizza. 12 Sanciu dunca cadìu ’ntra lu trabuccu Chi preparatu avìa pri Don Chisciotti, E critti, chi lu stissu Belzebuccu Prufittau di li corna, e di la notti Risulvennu di fari un truccu-ammuccu Di la peju manera, ch’iddu potti; E chi la turri cu li petri, e tavuli Sunnu tutti ’nvasati di diàvuli. 13 Lu scantu, lu terruri, lu spaventu Cci liganu li nervi a tali signu, Chi nun pò fari nuddu movimentu, Comu fussi ’na statua di lignu: Cos’è, dici, stu pisu, ch’eu mi sentu? Pirchì nun mettu a curriri, e nun sbignu? Pirchì lu corpu miu tuttu è ligatu? Chi cci vonn’orvi? oimè, sugnu ’ncantatu? 14 Cussì Sanciu dicìa ’ntra lu so internu, Mentri un silenziu mistu cu l’orruri Tinianu di dda stanza lu guvernu, Ch’era sparsa di sangu, e cifri oscuri; Ma l’Eroi, chi suffria peni d’infernu, Cerca ingannari in parti lu duluri, Guardannu ddi ruttami pri trofei, E cussì pasci li bizzarri idei. 15 Gira intornu lu sguardu pri la stanza, E lu ferma a la porta attentu, e fissu; Cci pari di vidiri a Sanciu Panza; Spatedda l’occhi e si li strica spissu; Spinci la testa e poi lu coddu avanza; O fuss’iddu, diceva ’ntra se stissu Ma jeu dubitu, ohimè! chi zoccu viju Nun sia chi lu miu propriu disiju. 16 Ed in fatti mi guarda, ma nun parra; Pari vivu, ma ’un àvi movimentu; Chista è lusinga, lu miu senziu sgarra, È un’umbra vana senza sentimentu, Benchì sia stralunatu di la sciarra, Stu lumi e stu giudiziu mi lu sentu; Cussì l’Eroi rifletti, e ogni tanticchia Torna a guardari, e spissi voti acchicchia. 17 Sanciu cu la sua menti sbalurduta Guarda ad iddu, nè l’occhi parpagghìa; E fannu tutti dui la scena muta, Giacchì nessunu di parrari ardìa; Quannu a l’Eroi cc’è in menti suvvinuta La parrata sollenni, chi cci avìa Fattu dintra la povira casuzza Lu cavaleri di menza-cucuzza. 18 E chi aveva conchiusu finalmenti, Chi l’incantu era forti a superari; Ma chi duviasi indispensabilmenti Prima di tuttu a Sanciu libirari, Ch’era puru incantatu, e sapia a menti Tuttu lu restu, chi si duvia fari Pri cumpiri l’imprisa; e chi l’Eroi Duvrà ubbidiri a li precetti soi. 19 Pertantu allegru d’essiri avviratu Quantu lu cavaleri avia predittu, Si suspinci, ed appoja supra un latu, Gridannu: Sanciu, oh Sanciu binidittu! Quantu mi giuva aviriti truvatu! Sarrai la guida mia, lu vrazzu drittu; Mi sarrai caru cchiù di quantu fusti; Ma si sapissi, oimè! quantu mi custi!
20 Vi custu assai, ripigghia Sanciu, è veru, Ma vui, signuri, mi custati cchiui, S’eu piccai, lu miu fini fu sinceru, E fu pri fari ravvidiri a vui; Si poi lu jocu rinisciu daveru, Jeu nun cci curpu, l’avirseriu fui; Ma vui, pr’immurtalarivi lu nnomu, Aviti rovinatu un povir’omu. 21 Un povir’omu a cui matri natura Cci avia fattu li membri interi e sani, Ed ora mancu nni àvi cchiù figura; Comu li statui grechi o giziani Truvati dintra ’na cluaca impura, O ’ntra un pantanu chinu di giurani, Un povir’omu, chi vivia beatu ’Ntra ’na gnuni di casa arrisittatu. 22 Grida l’Eroi: lu sai pri cui si pati? Lu sai ch’è pri la bella Dulcinia? Ripigghia Sanciu: ’un vi sfirniciati; Chista è ’na ’mbrogghia inventata da mia, Jeu misi la gradigghia, ed a li lati La testa cci lassai pri cumpagnia; Ma chistu (e testimoniu sia lu celu) Fu pri lu vostru beni, ed era zelu. 23 Nun pozzu concepiri sulamenti, (Ed è la cosa chi mi fa infuddiri) Comu ’ntra st’azioni indifferenti Si cci appi lu diavulu a ingeriri; Paroli nivuri ’un cci nni foru nenti, Stu bruttu bestia ’un si appi a proferiri, Non ostanti senz’essiri ’nningatu ’A fattu tuttu chiddu, chi cc’è statu. 24 Senti, dissi l’Eroi, quannu cridivi, Ch’eranu tutti toi l’invenzioni, Tu allura ’un eri tu, ma intervenivi Comu strumentu d’incantazioni; Si lu roggiu àvi motu, lu ricivi Da cui cci duna corna, e lu componi; Cussì ogni to vuliri, e sentimentu Fu roggiu allura di l’incantamentu. 25 Cuncirtasti la testa e la gradigghia, Pirchì testa e gradigghia cunvinta, Tu ti cridivi liberu, e si trigghia; La vuluntati è in tia senza di tia. Eccu spiegata già la meravigghia; Ora apprenni quant’opra la magìa; Apprenni, o Sanciu, e sacci profittari Di tanti lumi, e tanti cosi rari. 26 Sanciu ascuta, e s’ingulfa ’nautra vota ’Ntra l’idei tutti astratti impercettibili, Chi ’ntra la menti formanu una rota, Chi gira con un motu indestruttibili; Unni cci alterna sempri, e vota e sbota Lu negativu accantu a lu possibili; E doppu d’anni ed anni vi attruvati A lu puntu, unni siti incomciati. 27 Nun affirma, nun nega, ed è ’ntamatu; Li sensi nun ci servinu cchiù affattu; Lu novu munnu chi si cc’è svilatu Nun à chi fari cu la vista e tattu; Ma tuttu è di fantasmi cuncirtatu; Di li quali nni fannu lu ritrattu Li sonni e l’umbri di l’oscura notti, E la gran fantasia di don Chisciotti. 28 ’Ntra stu statu era Sanciu allura quannu Lu celu, chi l’aveva destinatu A la saggizza, ed a lu disingannu, Li pasturi drizzau versu stu latu, Chi ’ntra la sua mancanza suspittannu L’oggettu pri cui s’era alluntanatu, Pri truvarlu parteru a passi chini, Curiusi di sentirni lu fini. 29 Avevanu ’ncuntratu pri la via Li tri sminnittiati sapienti, Chi pri la scuru e pri la frattaria Jianu ’mmistennu cantuneri e genti; Li pasturi ’un sapennu quali sia La causa di sti cursi e sti spaventi, Trimavanu pri Sanciu; allurtimata Junceru, e lu truvaru a ’na ’gnunata. 30 Trasennu ravvivaru in Sanciu Panza Lu perdutu coraggiu e la fortizza; Si sgasta di dda ’gnuni e poi si avanza, Benchì prima cu multa timidizza, Ma poi nisciutu fora di la stanza E respirannu l’aria s’addrizza, E ciata largu e longu, e a li pasturi Cunta l’occursu, e l’inchi di stupuri. 31 Poi cci dumanna si forsi ànnu ’ntisu, Si ’ntra dda turri, o apposta o pri accidenti Cci fussi statu mai qualch’omu ocisu, Ristannucci la testa sulamenti; Cci spija ancora s’iddi avianu avvisu, Chi cci fussiru spirdi o incantamenti, Giacchì iddu avia ragiuni e provi tali Di cridirla la regia infernali. 32 Chiddi genti assicuranu chi mai Avianu avutu simili sospetti; Ma però chi ànnu indizii granni e assai Chi nni sianu l’oturi tri suggetti, Li stissi chi ’ncuntraru ’ntra li gai, E chi ànnu ad occhiu pri li gran ricetti Di sti provi bizzarri, e finalmenti Riconuscinu in terra li strumenti. 33 Esclama Sanciu: ah! si mai chistu è veru Chi cca nun cc’è diavulu ’mmiscatu, Pri mia curri periculu daveru D’essiri stu gran bastia annichilatu; Jamu dunca a svelari stu misteru; Jeu vogghiu chi stu fattu sia pruvatu Accussì dittu, cu la chiurma tutta Torna a li casi, e gira supra e sutta.
34 Giratu quasi tuttu lu casali, Truvaru finalmenti la casuzza, Unni stava lu vecchiu ufficiali; Sanciu a la porta scopri ’ngagghi e appuzza, Guarda, e lu vidi chi ’ntra acitu sali La contusa sua testa si sammuzza, E medica cu lenzi, e cu sfilazzi E gigghiu, e nasu, e tempula, e mustazzi, 35 Passaru unni lu chimicu, e truvaru Ch’avia li naschi comu ficazzana, La testa aperta, unn’iddu pri riparu Stava applicannu l’ogghiu di garana; Lu magu cc’era accantu, e avia, l’amaru, Un occhiu unciatu, comu milinciana; Lu mussu curria sangu a la lavina Ca cci appi sucuzzuni quantu rina. 36 Sanciu si raccapriccia e maravigghia, Pinsannu a sti stranissimi accidenti; E comu di sti danni e sti scumpigghia Causa nni sia iddu sulu, e sia innuccenti! Chi ’na testa di crastu e ’na gradigghia ’A fattu fracassari a tanti genti; E comu ’ntra ssa trappula e subissu Anchi cci sprofunnau l’auturi stissu! 37 Poi dici: ora conusciu, amici mei, Chi li cosi pri propria sua natura, Sunnu innoccenti, ma li nostri idei Cci dànnu pisu, qualità e misura, O tristi, o boni, o stravaganti, o rei, Secunnu ognunu giudica e figura, E chi da li bizzarri opinioni Nascinu liti, spirdi e visioni. 38 Nè nni avemu a ’mprinari da l’esternu, Pri conusciri un omu o un dutturazzu: ’Ntra dicennòvi tasti starà in pernu, Lu vigesimu poi sarà di pazzu. Cussì riflittia Sanciu, e ’ntra l’internu Si faceva un ritrattu, quasi a sguazzu, Di l’umana pazzia, ch’era a mitati Cuverta di panniggi studiati. 39 Ricurdatusi poi di Don Chisciotti, Ch’era ristatu dintra di la turri, Stisu pri terra cu li pedi cotti, Mossu a pietati in so succursu occurri, E pirchì era avanzata assai la notti, Va cu ciacculi accisi e lu succurri; E in trasiri lu trova sulu e schittu, Allatu di la mumia d’Eggittu. 40 Bravu, bravu, cci dici, o cavaleri, Allegramenti ca l’ài fattu gricia; Eccu li toi trofei, li testi interi! Iddu ammascatu cu risposta sbricia: Bagattelli, ripigghia, però veri, Si Sanciu nu’ li tinci, nè l’impicia Cu dubbii vani, e nega l’evidenza; Ah chistu no, rispusi, aju cuscenza. 41 Chista è testa di mortu, e nni convegnu E cc’è ’na costa ancora; ma lu restu? Lu restu, dissi l’autru, lu miu sdegnu Sfurzau lu bustu a jirisinni prestu; Ripigghia Sanciu: un bustu ch’àvi impegnu Campari senza testa, nun fa testu, Chi nni fa di la vita? È un gran minnali; Zittu, grida l’Eroi, putenti armali. 42 Nni avemu e pri prodigii, e per incanti L’esempii ’ntra li libra, in Ariostu Orrilu truvirai, chi d’Aquilanti... Basta, Sanciu esclamau, cedu lu postu, Basta, mi dugnu vintu, ’un jiti avanti, Nun mi mittiti libra pri suppostu; Sacciu chi ’un passa griddu, di cui lestu Nun v’attruvati subitu lu testu. 43 Sarvamu a megghiu tempu sti discursi, E pinsamu a curarinni; fratantu Turnamu a lu casali, unni succursi Vui forsi avriti, ed in prinzi a lu scantu: Dissi e unitu a ddi genti, chi sù occursi, Lu fa spinciri in aria comu un santu, E supra dui listuni cuncirtati Si lu purtaru cu busi addumati. 44 Bellu a vidirsi ’mmenzu a un vugghiulizzu Di testi e luminarii in quantitati; L’Eroi chi cu lu pedi abbruscatizzu Tenta affittari sfrazzu e maistati! Tali, ora allegru ed ora sturdutizzu, Silenu appressu a la matura estati Veni supra di un sceccu triunfanti Circundatu da Satiri e Baccanti. 45 Junci, e Sanciu cu studiu e diligenza S’industria acciò riposi, e sia curatu, E intantu va spargennu la simenza Di lu prugettu chi s’avia furmatu; Dicennucci, sia dittu in confidenza, Sin’ora aviti ’mmatula manciatu Suduri d’autri, e a farci lu stirliniu, Chistu, non v’offenditi, è latruciniu. 46 Cunveni travagghiari, ed è lu menzu Pri arrivari a la gloria, ed a l’onuri, Li sentenzi, l’accordu, e li dispenzu, Quannu sù aspersi d’utili suduri, ’Nzumma sacciati, ch’eu giudicu, e penzu, E parru da inspiratu, ch’in tutt’uri Vi conveni zappari, ed anni, ed anni, Pri vinciri l’incantu lu cchiù granni. 47 Ah, ripigghia l’Eroi, nun allungari, Sanciu, li peni mei, l’acerbi dogghi; Jeu sugnu impazienti d’aspittari, Jeu crepu si l’incantu nun si sciogghi: Signuri, vi duviti rigurdari, Rispusi, ch’eu di maghi, ed autri ’mbrogghi, Nun era, nè nni sugnu persuasu, Nni parru, oimè! pirchì voli lu casu.
48 Sacciati dunca: chi ’ntra la mia vucca Nun si cci trova cchiù la lingua mia; Pri vui la verità cedi, e trabucca; E dicu cosi, oimè! chi nun vurria; Basta, esclama, capisciu e nun sù cucca; Cc’è ’na putenza chi mi parra in tia; Ed eu chistu cu tutti li mei guai, Si ti rigordi, ti l’indovinai. 49 Appuntu, eccu l’incantu! dici Sanciu, Ed à la sedi ’ntra la vostra testa, ’Ntra la quali cci viju un certu granciu, Basta... mi sentu eu sulu... e ddocu resta, Venera Don Chisciotti a primu lanciu L’oraculu, e l’enimma; e poi protesta, Chi menu chi capianu tutti dui, Tantu era granni lu misteriu cchiui. 50 Aveva intantu fattu assai caminu La notti, e cuminciavanu a sfilari Li genti, suggirennu a lu vicinu, Ch’era l’ura di jirisi a curcari; Sanciu cuncerta supra un strapuntinu Lu patruni chi ’un voli abbandunari; Cci rividi lu pedi, e cci lu fascia, E allatu si jittau supra ’na cascia. 51 Lu sonnu fidu amicu a la quieti, Duci tregua a li guai, paci gradita Di l’animi agitati, ed inquieti, Ristoru a li fatighi di la vita, Vinni, e cu l’acqua di lu ciumi Leti Fa chi ogni trista idia resti sopita; Ed arripara sutta l’ali soi Sanciu abbattutu, e l’abbruscatu Eroi. 52 Poi cu friddi solani e paparini Cci aggrava supra l’occhi lu sigillu; E cussì s’ingulfaru li mischini ’Ntra un sopuri gratissimu, e tranquillu; Ma l’Eroi comu fussi ’ntra li spini, Ogni tantu jittava un forti strillu; Giacchì di raru natura componi Sonnu, e duluri in placida unioni. 53 Ma mentri chiusi avia l’occhi gravati, Eccu senti a l’oricchia un gran fracassu Di cursi sfrattatini e rimurati, Di jusu susu, e di poi d’autu a bassu; Parinu ad iddu genti assicutati, Ch’immestinu, e chi currinu a gran passu, E senti li ciatuni, ed è vicina A lu capizzu so la carpiatina. 54 Spinci la testa: e l’occhi sbarrachia; Strinci la spata e lu brucchieri impugna; L’ardiri, dici, nun è mortu in mia, Benchì avissi abbruscati pedi, ed ugna; Guarda fratantu la stanza, e talia Di supra e sutta, si sbota, s’incugna, Nè scopri arma viventi, eccettu Sanciu, Chi dormi rannicchiatu comu un granciu. 55 Pri l’estremu stupuri, e meravigghia Mancu distingui, s’iddu è lampa o stampa! Si stuja l'occhi, sbarrachia li gigghia; Oimè! dici sugn’orvu, o chista è trampa! Sentu cursi, ruini, parapigghia; Lu focu scrusci, e nun viju la vampa? Cussì dittu, si ferma un pezzu mutu, Guardannu intornu attentu, e irresolutu. 56 Si cueta lu strepitu, e l’Eroi, Cridennu forsi chi s’avia sunnatu, Torna di novu a dari all'occhi soi Chiddu riposu tantu addisiatu; Ma, distinu crudili, tu nu voi! Appena s’era un pocu appinicatu, Chi arrivola ’ntra l’aria a lu rumuri Di bifari, di trumbi, e di tammuri, 57 Apri l’occhi, si spinci, isa lu vrazzu. La spata ’mpugna... ma nun vidi nenti; Sanciu, o Sanciu, tu dormi, putrunazzu, St’orribili fracassi nu’ li senti? Chiddu a st’orrenni vuci puvirazzu ’Ntra sonnu e sonnu arrivulau talmenti, Chi già sbalanza di la cascia ’nterra, E grida 'nsunnacchiatu: guerra guerra. 58 Guerra guerra, l’Eroi replica allura; Tu, Sanciu, guarda beni lu to postu; Susteni l’ala destra cu bravura, Giacch’iu da la sinistra nun mi spostu; Fa coraggiu, sta forti, allerta, accura... Sanciu trema, ma puru fa lu tostu; Spinci un sbriguni, chi ad un cantu stava, E paria novu Alcidi cu la clava. 59 E dici ’nsallanutu, allafannatu; Eccumi prontu, via chi avemu a fari? L’Eroi ripigghia: chiàntati ordinatu Cu liggi e disciplina militari, Chi la vittoria à sempri sequitatu Li disposizioni regulari Lu postu vantaggiusu e l’ordinanza Fannu d’Astria ’nchinari la valanza. 60 Pensa chi chista è notti a nui campali, Sullenni, dicisiva, eccelnsa e granni, Chi sarrà celebrata ’ntra l’annali Cu Rubricuni, Trasimenu e Canni, Chi la gloria è l’oggettu principali. Paga di l’opri insigni ed ammiranni, L’unicu beni pri cui l’omu forti Supravivi anchi doppu di la morti. 61 Cussì parra l’Eroi, e intantu gira La spada nuda attornu di lu lettu; Sanciu a vista di l’armi si ritira, E trema di paura e di suspettu, Si strica l’occhi, sbadagghia si stira; Ma quannu poi s’arrisbigghiau perfettu, Ed appi francu l’usu di ragiuni, L’oricchi affila, e guarda pri li ’gnuni.
62 Curri a la porta, e trova ch’è stangata; Osserva la finestra, e l’ascia chiusa; Cerca sutta lu lettu allurtimata Guarda tutti li ’gnuni, e li pirtusa; Attenta, e ’un senti nudda rimurata; L’Eroi cu cera brusca, e timpistusa, Grida: è un’armata, chi nni cinci intornu, E Sanciu ’mbistialutu: è un cornu, è un cornu. 63 Durmiti, è nun sturbati cchiù lu munnu; Nun cc’è un’ura d’abbàcu ’un cc’è un momentu! Sempri li vostri sensi intenti sunnu A nun darimi mai spaziu d’abbentu! L’Eroi ripigghia accisu, e furibunnu: Già vicinu all’oricchia mi lu sentu, E tu ti stizzi? e tu vidi la vista? Sanciu nun cchiù, chi stulidizza è chista! 64 Ancora dormi? ancora si sturdutu? Rispigghiati, rispigghiati, ’na vota, Tu ora mancu senti stu liutu? Nun senti stu mulinu comu rota? Jeu nenti sentu e sugnu ’nsallanutu, Ripigghia Sanciu, e la testa mi sbota; Armata cu liutu, e cu mulinu? Comu accorda la guerra e lu fistinu? 65 Jeu mi viju ’mbrugghiatu; multu cchiui, Chi nun sentu nemmenu pipitari; E conuscennu poi cui siti vui, Dicu: ch’è fantasia particulari, O sonnu ad occhi aperti, o tutti dui; Chi lu celu vi pozza pirdunari Stu scantu, e l’autri chi m’aviti datu, Si tratta, chi chiuvìu ’ntra lu vagnatu. 66 Ma, Sanciu, dici l’autru, cridi a mia, Chi a stu puntu nun dormi, e avvertu a tuttu; Sentu fracassi, e nun è fantasia: E lurumuri è ’ntra l’oricchia ’ncuttu: Chiddu alluccutu, e attentu lu talìa; Pigghia lu lumi, e senza fari muttu, Si cci accosta vicinu, guarda, e acchicchia Giustu ’ntra lu tammuru di l’oricchia. 67 E trova un purci dintra ’ncrafucchiatu, Comu appontu cci avvisi a cunfidari ’N’arcanu ad iddu sulu riservatu, E chi di nuddu cchiù putia fidari; Sanciu a sta vista resta stralunatu, E si metti pri un pezzu a tistiari; Guarda lu celu, poi dici: o Dei clementi, Nun mannati sti purci a li potenti. 68 Cui ’ntisu avissi tutti sti ruini, Dittu avirria: cci sù motivi granni, Quantu li toi giudizii sù mischini, O menti umana, oimè, comu t’inganni! Cussì Sanciu dimennu detti fini A l’avventura, causa di l’affanni; Scacciatu lu purci, e fatta sta prodizza, Summersi ’ntra lu sonnu la sua stizza.